
Tisztelt Képviselő-testület!
Az INTER-AMBULANCE Egészségügyi Szolgáltató Zrt. 2016. óta végzi a környező települések – közöttük Sülysáp – orvosi ügyeleti alapellátását. A feladat ellátására közbeszerzési eljárás útján a Tápió-vidéki Többcélú Kistérségi Társulással kötöttek szerződést, mely 5 éves – 2016. január 1-jétől 2020. december 31-ig terjedő – határozott időtartamra szól.

A szolgáltató 2019 nyarán jelezte, hogy a jelenlegi formájában nem tudja fenntartani tovább a szolgáltatást, mivel a munkaerőpiaci változások miatt folyamatos vesztesége termelődik. Újabb, a jelen előterjesztés mellékletét képező megkeresésében pedig már rögzítette, hogy amennyiben nem történik változás a finanszírozásban, 2019. november 20-ától számított 30 napos felmondási idővel a fennálló szerződést felmondja, és az ügyeleti ellátást nem végzi tovább.
Megoldási javaslatként a Szolgáltató két variációt terjesztett elő:
A. Amennyiben az önkormányzatok vállalják a jelenlegi 15 Ft/fő/hó helyett 61 Ft/fő/hó összeg lakosságarányos megfizetését, a szerződést az abban szereplő időtartamban, azaz 2020 végéig fenntartja, és a feladatot ellátja.
B. Amennyiben az önkormányzatok a szerződést nem kívánják fenntartani, azonban az ellátás folytonosságát az új szolgáltató kiválasztásáig biztosítani kívánják, 54 Ft/fő/hó támogatási összeg ellenében 2020. február 28. napjáig ellátja a feladatot.

Miután önkormányzatunk törvényi kötelezettsége az ügyeleti alapellátás biztosítása, és emberi életek múlnak ennek működtetésén, nyilvánvalóan nem lehet járható út a 30 napos felmondás elfogadása, mindenképpen megállapodásra kell jutnunk a szolgáltatóval.
Az általa előterjesztett két variáció közül pedig javaslatom a B elfogadása, mivel a február 28-ig nyitva álló idő elég rövid, ráadásul nem számíthatunk arra, hogy ennél kedvezőbb ajánlatot kapunk egy újabb közbeszerzési eljárásban.

Az elfogadott módosítás 2019. december 1-jével lépne hatályba, ami így mintegy 5,5 millió többletköltséget fog jelenteni önkormányzatunknak, azonban sajnálatos módon ezt elkerülhetetlennek látom.

Kérem az előterjesztés megtárgyalását és döntésük meghozatalát.
…/2019. (XI. 25.) ÖKT határozati javaslat

Sülysáp Város Önkormányzatának Képviselő-testülete 
1./ hozzájárul a Tápió-vidéki Többcélú Kistérségi Társulás (2760 Nagykáta, Dózsa György u. 2.) mint megbízó és az INTER-AMBULANCE Egészségügyi Szolgáltató Zrt. (1131 Budapest Topolya utca 4-8.) mint szolgáltató között a térségi orvosi ügyeleti alapellátás biztosítására létrejött „Központi orvosi ügyelet ellátása 2016-2020. években” tárgyú szerződés 2019. december 1. napjával történő módosításához,
2./ a szerződésmódosítás tekintetében a szolgáltató 2019. november 20. napján kelt megkeresésében rögzített „A” variációt támogatja, és Sülysáp vonatkozásában vállalja a 61 Ft/fő/hó összeg lakosságarányos megfizetését 13 hónapra,

3./ felkéri és felhatalmazza a polgármestert, valamint a Tápió-vidéki Többcélú Kistérségi Társulás elnökét a szükséges intézkedések megtételére, a szerződésmódosítás aláírására.
Határidő: azonnal

Felelős: polgármester

Sülysáp, 2019. november 22.

Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2019. szeptember 19-ei ülése óta nem volt olyan képviselő-testületi döntés, amelynek lejárt a végrehajtási határideje, viszont egy még folyamatban van az alábbiak szerint:
	Határozat száma
	Határozat kelte
	Határozat tárgya
	Határidő
	Állapot
	Határidő-módosítási javaslat

	105/2019
	2019.08.22.
	Pályázat kiírása a Sülysáp 0406/40, 0406/41 és 0406/42 hrsz.-ú gazdasági területekre 
	2019.10.31.
	Folyamatban
	2019.11.30.


II. Tájékoztató az előző ülés óta történt fontosabb eseményekről
· Szeptember 28-án az Idősek Világnapja alkalmából szervezett városi rendezvényen köszöntöttük a meghívásunkat elfogadó sülysápiakat. 
· Szeptember 30-án újabb szépkorút, Szabó Józsefnét köszöntöttük 90. születésnapja alkalmából.

· Október 2-án – a Képviselő-testület korábbi döntése alapján – aláírtuk a szerződést a Clear Concept Kft.-vel, mely szerint az iparterületen levő 0406/42 hrsz.-ú ingatlan visszakerült önkormányzati tulajdonba és a 0406/43 hrsz.-ú ingatlan pedig a Kft. tulajdona lett.
· Október 5-én a Pávakör által tartott szüreti bálon képviseltem az önkormányzatot.
· Október 7-én átadtuk a Dózsa György utca felújított szakaszát.

· Október 10-én – a korábbi évekhez hasonló nagy érdeklődés mellett – megrendezésre került a Pályaválasztási Börze a Móra Ferenc Általános Iskola Telephelyén.
· Október 13-án az önkormányzati választások városunkban rendben lezajlottak, a szavazókörökben rendkívüli esemény nem történt. A gördülékeny lebonyolítás a választási eljárásban részt vevőket dicséri.
· Október 15-én részt vettem a Tápió Natúrparhoz tartozó Kékbegy tanösvény ünnepélyes átadásán Farmoson.

· Október 16-ára a HAJT-A Csapat Egyesület szakmai napjára kaptam meghívást Tápiószőlősre.
· Október 24-én civil szervezetek részvételével megbeszélést tartottunk a Mikulás napi programokról.
· November 4-én alpolgármester úrral, valamint néhány képviselőtársaimmal meglátogattuk Dr. Gáspár István, Sülysáp díszpolgára sírját a Kozma utcai temetőben, ahol koszorút és mécseseket helyeztünk el abból az alkalomból, hogy október 31-én volt a doktor úr születésének 110. évfordulója.

Sülysáp, 2019. november 4.

Horinka László s.k.

